ছবির কাজ, সিরিয়ালের কাজ ইত্যাদির ফাঁকে ফাঁকে নিজের প্যাশন মঞ্চাভিনয়কে কখনওই ছেড়ে যাননি দুলাল লাহিড়ি। নাটক পরিচালনা করেছেন, অভিনয়ও করেছেন। আর এই বছর যাত্রা এবং নাটক অর্থাৎ মঞ্চের দু'টি ফর্মেই নানা রকম কাজ করতে চলেছেন দুলাল। পার্থপ্রতিম দেবের পরিচালনায় কাজ করবেন 'সম্পর্ক' নাটকে। নিজের দল যোজক-এ পুরনো নাটক 'আবিষ্কার'-এ অভিনয়ের পাশাপাশি 'দাদাঠাকুর' নাটকে নামভূমিকায় অভিনয় করবেন। আবার যাত্রাপালা 'সংসারের খেলাঘর'-এও কেন্দ্রীয় ভূমিকায় তিনি।